Jens Joel (S), 2014-05-07:
Tak for det.
Jeg vil sige, at det jo er en tilbagevendende diskussion, og selv om man er relativt ny her i Tinget, synes man nok, at den her diskussion bærer visse reminiscenser af noget, man har hørt før temmelig mange gange, om ikke andet så ude i den offentlige debat.
Jeg tror ikke, der er nogen af os, som er tilfredse med eller glade for, at der har været så mange problemer med at få vedtaget førstegenerationsvandplanerne, og at de har været så lang tid undervejs.
Ikke nok med det var der også en del fejl og mangler, og man kan, som miljøministeren allerede har antydet, sige, at vi måske også var vel ivrige for at få rettet op på de mange fejl og mangler, der var.
Ikke desto mindre må man sige, at det lidt virker, som om man fra den tidligere regerings side, fra lodsejernes organisationers og landbrugets side, har haft meget travlt med at finde problemer og fejl og finde grunde til, at ting skulle udskydes og forsinkes.
Nu er vi så nået til det punkt, hvor man åbenbart synes, at ting er blevet forsinket, udskudt og fejlfundet så meget, at man lige så godt kan sige, at så kan det også bare være det samme.
Jeg kan lige så godt sige det, som det er, nemlig at det egentlig ikke virker, som om man ikke fra starten har haft et ønske om at forsinke nogle af de her ting.
For det er jo blevet gjort meget up front i den måde, det er blevet forsinket på.
Hvis det er en bevidst strategi, vil jeg sige, at så er man jo i hvert fald kommet ret langt i den bestræbelse, og det synes jeg bare ikke vi kan være bekendt over for miljøet.
Jeg synes ikke, at vi kan være bekendt over for hinanden, at vi siger, at så kan det også bare være lige meget.
Fordi vi er kommet for sent i gang, fordi der har været rod i processen, så dropper vi den bare, og så smider vi den væk.
For det er jo sådan set vores vandmiljø, som betaler prisen for, at vi nu finder en undskyldning for sammen at sige til hinanden, at så kan vi ikke gøre noget.
Socialdemokraterne er klar over vigtigheden af vandplanerne, og der er faktisk flere grunde til, at vi synes, at vi skal tage fat på dem nu, hellere i dag end i morgen.
For det første er der selvfølgelig spørgsmålet om at leve op til EU-retten, og det er jo ikke for EU's skyld.
Det er jo, fordi det, som EU kræver af os, nemlig at vi skal have et ordentligt vandmiljø, er noget, som betyder noget for vores mest sårbare natur i generationerne fremover.
Det ligger mig sådan set ret fjernt, at man skulle gøre de her indsatser af hensyn til nogle bureaukrater eller en eller anden domstol i Bruxelles.
Det er fuldstændig lige meget.
Det, man bare må tage ind, er, at det EU-krav, som vi ikke lever op til, og de indsatser, som vi ikke gør, jo er sat i verden for at beskytte vandmiljøet.
Det er da ærlig talt en lille smule pinligt, at vi skal stå her i det danske Folketing og snakke om, at vi sådan set er skurken i klassen.
Nu har vi hørt på rigtig mange, som i årevis har sagt, at vi er EU-duksen, og at vi gør alting alt for hurtigt og i alt for høj grad.
Sandheden her er, at vi faktisk ikke har gjort vores hjemmearbejde.
Det kan EU jo være ligeglad med, det er de heldigvis ikke, men det er i hvert fald ikke for deres skyld, at vi skal gøre det.
Det er for vandmiljøets.
For det andet må vi jo også sige, at andengenerationsvandplanerne kommer til at bygge oven på førstegenerationsvandplanerne.
Også selv om det er to forskellige planperioder, også selv om der er forskellige virkemidler, så er der jo stadig væk en sammenhæng.
Derfor er der behov for, at vi sætter os sammen, sørger for, at det her bliver til virkelighed, sørger for, at vi kommer i gang, så vi mindsker nogle af de skadevirkninger, som der allerede nu er på vandmiljøet.
Vi har brug for at rykke så hurtigt ud over stepperne, som vi overhovedet kan.
Vi kan ikke være bekendt at droppe en ambitiøs indsats for miljøet, som allerede har det skidt – en indsats, som allerede er alt for sent på den.
Beslutningsforslaget vil derfor ikke kun have miljømæssige konsekvenser.
Det vil også give os nogle problemer i EU, og uanset hvor ligeglad man er med det, hr. Jørn Dohrmann kaldte EU-fængslet, så er jeg i hvert fald ikke ligeglad med, hvad det betyder for vores mest sårbare naturområder, for vores vandmiljø og for generationerne fremover, og derfor støtter Socialdemokraterne ikke det her forslag.